text: fasti
  
  publiceret: 2012-08-23 10:16:52+02:00
  Fasti, (lat., plur. af fastus, afledt af fas 'hellig, guddommelig ret'), antik romersk kalenderbetegnelse. Romerne delte årets dage i fasti og nefasti. På fasti var det tilladt at udføre offentlige handlinger, fx retshandlinger, mens det på nefasti var forbudt. Særlige fasti var dies comitiales, hvorpå det var tilladt at holde folkeforsamlinger (comitia), og dies fissi (el. intercisi), hvorpå offentlige handlinger måtte udføres en del af dagen. Religiøse festdage (feriae), mindedage for store begivenheder (festi) og dies atri ('sorte dage', dvs. uheldige dage) var nefasti.
  Fasti kan også anvendes om en fortegnelse over dies fasti, dvs. en kalender. Den officielle romerske kalender skal første gang være blevet opstillet på Forum Romanum i 304 f.Kr.; arkæologiske levn af sådanne indskrifter stammer imidlertid alle fra den tidlige kejsertid (1.-2. årh. e.Kr.), mens senantikke udgaver er overleveret i håndskrifter. Hovedformålet med den romerske kalender var religiøst snarere end egentlig kronologisk, og det var præsteskabet, som afgjorde, hvilke dage der var fasti.
  Ordet fasti anvendtes også om lister over diverse civile og religiøse embedsår, triumfer osv. De kendteste er fasti consulares, en liste over de højere magistraters embedsår, idet romerne anvendte konsulernes embedsår som datering. De kendteste af disse er de såkaldte capitolini, som dækker tiden frem til 13 e.Kr. og oprindelig var opstillet på Forum Romanum.